Să vă intre bine-n cap: Ponta nu va da înapoi și, într-un fel sau altul, va face astfel încît amnistierile și grațierile, dar și modificările Codului Penal în favoarea imunității parlamentarilor și aleșilor locali, să fie votate și să intre în vigoare.



De ce? Simplu: șantaj. Șantajul baronilor. Fără baroni, Ponta dispare în nici un an. Dispare și de la Guvern, și de la vîrful PSD. Nimeni nu-l mai susține. Iar baronii au probleme penale, au conflicte de interese, au averi nejustificate, au rețele de trafic de influență, au. Au România pe bucăți, e a lor. Și nimic nu mișcă fără baroni. Dacă i-a pierdut, Ponta va deveni, la fel ca Năstase, hăituit. Dar mult mai repede decît Năstase, mult mai ușor.

Victor Viorel Ponta are de ales: joacă pe mîna UE și USA & co sau pe mîna baronilor? Cale de mijloc nu există iar una o exclude pe cealaltă. Dacă va juca pe mîna “ambasadelor”, democratic, Ponta va pierde partidul și partidul îl va face pierdut pe el, cu putere cu tot. Dacă merge pe cartea baronilor, Ponta pierde orice brumă de sprijin extern, european dar și american, deci are toate șansele să transforme România într-un fel de Transnistrie la nivel diplomatic, dar și economic.

Ce va alege Victor Ponta? Mie îmi e clar: mai aproape sînt baronii decît ambasadorii.